llum, fil-qafas tal-Konferenza Annwali dwar l-Istrument Ta' Appoġġ Tekniku, il-Kummissjoni nediet sejħa għal Strument ġdid ta' Appoġġ Tekniku (Technical Support Instrument, TSI) għall-Istati Membri biex jappoġġa l-proġetti tagħhom ta' riformi fl-2022. Sal-31 ta' Ottubru 2021 bħala parti mis-sejħa, l-Istati Membri jistgħu jipproponu talbiet għal appoġġ tekniku għar-riformi f'firxa wiesgħa ta' oqsma, bħat-tranżizzjoni ekoloġika u diġitali, id-diversità, il-finanzi pubbliċi u privati, il-migrazzjoni, l-ambjent tan-negozju, is-saħħa jew l-edukazzjoni. L-Istati Membri jistgħu wkoll jitolbu appoġġ permezz tat-TSI għat-tħejjija u l-implimentazzjoni tal-Pjanijiet tagħhom ta' Rkupru u Reżiljenza. Is-sejħa annwali tat-TSI hija miftuħa għat-talbiet kollha mill-awtoritajiet pubbliċi tal-Istati Membri. Il-Kummissarju għall-Koeżjoni u r-Riformi, Elisa Ferreira, qalet: “Il-pandemija tal-coronavirus xprunat bidliet fil-mod kif in-nies jgħixu u jaħdmu. Fakkritna wkoll dwar il-parti importanti li għandhom l-Amministrazzjonijiet Pubbliċi effiċjenti. L-appoġġ tekniku li l-Kummissjoni qed toffri huwa opportunità importanti għall-Istati Membri biex jiksbu r-riformi tagħhom. It-TSI qiegħed hemm biex jassisti lill-Istati Membri f'li jibnu l-kapaċità, ikollhom aċċess għall-esperti u li jiskambjaw l-esperjenzi, għal tkabbir sostenibbli u inklużiv.” Il-Konferenza Annwali tat-TSI se tlaqqa' flimkien rappreżentanti mill-Istati Membri kollha responsabbli għall-implimentazzjoni tar-riformi biex tistieden lill-Istati Membri jipproponu t-talbiet tagħhom għar-riformi li beħsiebhom iwettqu bl-appoġġ ta' esperti provdut permezz tat-TSI. Barra li tippreżenta l-opportunitajiet ġenerali provduti lill-Istati Membri permezz tat-TSI, biex ikunu megħjuna jittrattaw il-ħteġijiet partikolari tagħhom għall-appoġġ tekniku, il-konferenza se tkun ukoll okkażjoni biex ikunu ppreżentati l-proġetti ewlenin għall-appoġġ tekniku li l-Istati Membri jistgħu jagħżlu fil-kuntest tas-sejħa tat-TSI tal-2022. Il-proġetti proposti ntgħażlu fuq il-bażi li huma l-aktar bżonjużi fl-Istati Membri u li huma marbuta mal-prijoritajiet tal-UE li l-Istati Membri qegħdin fil-proċess li jimplimentaw. Bħala tali, huma għandhom l-għan li jappoġġaw lill-Istati Membri biex jiksbu r-reżiljenza u riformi li jsaħħu t-tkabbir. Il-Proġetti Ewlenin proposti għall-appoġġ tekniku se jkunu 13 u se jinkludu, pereżempju, appoġġ għar-riformi għat-tranżizzjonijiet diġitali u ekoloġiċi, għal amministrazzjoni pubblika aktar effiċjenti u diġitali, għall-kooerdinazzjoni reġjonali, għall-finanzjament diġitali, għall-integrazzjoni tal-migranti u għat-turiżmu. Biex ikunu ta' suċċess, ir-riformi jridu jinqasmu ma' kulħadd, u għal din ir-raġuni l-Konferenza tat-TSI hija maqsuma f'sessjonijiet u f'diskussjonijiet fi gruppi u f'workshops interattivi għal djalogu orizzontali u kooperazzjoni vera bejn l-amministrazzjoni pubblika, is-settur privat u s-soċjetà ċivili. Website ġdida għall-appoġġ tar-riformi Dan ix-xahar, il-Kummissjoni nediet ukoll website ġdida fjamanta ddedikata għall-appoġġ tar-riformi. B'mappa interattiva huwa possibbli li ssir tiftixa għad-dettalji dwar l-oqsma ta' politika koperti mill-appoġġ tat-TSI, il-parti li għandha l-amministrazzjoni pubblika u d-dettalji kollha dwar il-proġetti appoġġati. Il-passi li jmiss Bejn Lulju u Settembru 2021, se jkunu organizzati avvenimenti apposta fil-livell nazzjonali biex jippreżentaw is-sejħa l-ġdida tat-TSI u biex l-Istati Membri jkunu assistiti fit-tħejjija tat-talbiet tagħhom għal appoġġ tekniku. L-Istati Membri għandhom sal-31 ta' Ottubru 2021 biex jippreżentaw l-applikazzjonijiet tagħhom tat-TSI. Sfond It-TSI huwa l-istrument tal-Kummissjoni biex ikun provdut appoġġ tekniku għar-riformi fl-Istati Membri tal-UE. It-TSI huwa parti mill-Qafas Finanzjarju Pluriennali (QFP) 2021-2027 u mill-Pjan ta' Rkupru għall-Ewropa. Għandu l-objettiv ġenerali li jippromwovi l-koeżjoni ekonomika, soċjali u territorjali tal-Unjoni billi jappoġġa l-isforzi tal-Istati Membri biex jimplimentaw riformi. It-TSI jibni fuq is-suċċess tal-predeċessur tagħha, il-Programm ta' Appoġġ għal Riformi Strutturali (Structural Reform Support Programme, SRSP). Permezz tal-SRSP, sa mill-2017 il-Kummissjoni pprovdiet appoġġ tekniku lis-27 Stat Membru kollha kemm huma b'aktar minn 1000 proġett. Għal aktar informazzjoni Il-Konferenza Annwali dwar l-Istrument ta' Appoġġ Tekniku Il-Programm tal-Konferenza Il-website tal-Kummissjoni dwar l-appoġġ tekniku MuT Strument ta' Appoġġ Tekniku Strument ta' Appoġġ Tekniku: Skedi informattivi dwar il-pajjiżi tal-2021 Ara l-avveniment fit-30 ta' Ġunju Ara l-avveniment fl-1 ta' Lulju